Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi yhtenäisestä menettelystä vaarallisten aineiden tiekuljetusten tarkastuksissa annetun direktiivin 95/50/EY muuttamisesta"



Virallinen lehti nro C 268 , 19/09/2000 s. 0004 - 0005



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi yhtenäisestä menettelystä vaarallisten aineiden tiekuljetusten tarkastuksissa annetun direktiivin 95/50/EY muuttamisesta" (2000/C 268/03) Neuvosto päätti 23. maaliskuuta 2000 Euroopan yhteisön perustamissopimuksen 71 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 8. kesäkuuta 2000. Esittelijä oli Hubert Ghigonis. Talous- ja sosiaalikomitea hyväksyi 12. ja 13. heinäkuuta 2000 pitämässään 374. täysistunnossa (heinäkuun 12. päivän kokouksessa) seuraavan lausunnon. Äänestyksessä annettiin 111 ääntä puolesta 2:n pidättyessä äänestämästä. 1. Komission ehdotus 1.1. Ehdotuksella direktiivin 95/50/EY muuttamiseksi pyritään kahteen tavoitteeseen: - direktiivin 95/50/EY liitteen I mukauttamiseen direktiiviin 94/55/EY(1), jota on viimeksi muutettu 21. toukokuuta 1999(2) ADR-sopimusta vastaavaksi [Accord européen relatif au transport international des marchandises dangereuses par route; vaarallisten aineiden kansainvälisistä tiekuljetuksista tehty eurooppalainen sopimus] - direktiivin 94/55/EY 9 artiklassa tarkoitetun "komiteamenettelyn" käynnistämiseen. 2. Yleistä 2.1. Talous- ja sosiaalikomitea tiedostaa vaarallisten aineiden tiekuljetusten tiukan sääntelyn ja valvonnan merkityksen, koska mahdollisilla onnettomuuksilla voi olla erittäin vakavia seurauksia. 2.2. Talous- ja sosiaalikomitea pitää komission ehdotuksen sisältöä asianmukaisena. 2.3. TSK painottaa "komiteamenettelyn" käynnistämisen tärkeyttä. Vuoden 2001 heinäkuun ensimmäiseksi päiväksi valmistumaan tähdättyä ADR:n rakenneuudistusta sekä kyseisten sopimusmuutosten laajuutta ajatellen sääntelykomitean perustaminen on direktiivin 95/50/EY tulevan toimivuuden kannalta välttämätöntä. 3. Erityistä 3.1. Pelkkä liitteen I mukauttaminen voimassa oleviin säädöksiin ei riitä, vaan myös liite II on saatettava ajan tasalle. 3.2. Liitteessä II nimittäin pelkästään luetellaan eri rikkomukset niitä mitenkään luokittelematta. Suotavampaa olisi luokitella rekisteröidyt laiminlyönnit rikkomuksen raskauden mukaan. Tällainen luokittelu on välttämätön paitsi tarkastuksista vastaaville viranomaisille myös kuljetusalan yrittäjille. 3.3. Lisäksi rikkomusten luokitus (esimerkiksi: erittäin vakava, vakava, lievä) toimisi perusteena, kun jäsenvaltiot päättävät asianmukaisten sakkojen suuruudesta. Sisällyttämällä tällainen luokittelu liitteeseen II voitaisiin vähentää ongelmia, jotka syntyvät luokiteltaessa rikkomus jossain jäsenmaassa vakavammaksi kuin toisessa. 3.4. Talous- ja sosiaalikomitea suosittelee lisäksi, että jäsenvaltiot yhdenmukaistavat mahdollisimman pitkälle kaikki tarkastussäännökset ja jakavat eri tarkastusviranomaisille asiaan kuuluvat yksiselitteiset ohjeet. Bryssel 12. heinäkuuta 2000. Talous- ja sosiaalikomitean puheenjohtaja Beatrice Rangoni Machiavelli (1) Neuvoston direktiivi 94/55/EY, annettu 21 päivänä marraskuuta 1994, vaarallisten aineiden tiekuljetuksia koskevan jäsenvaltioiden lainsäädännön lähentämisestä (EYVL L 319, 12.12.1994, s. 7) - TSK:n lausunto: EYVL C 195, 18.7.1994, s. 15. (2) Komission direktiivi 1999/47/EY, annettu 21 päivänä toukokuuta 1999, vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun neuvoston direktiivin 94/55/EY mukauttamisesta tekniikan kehitykseen toisen kerran (EYVL L 169, 5.7.1999, s.1).